Starfsdagur Barnaverndarstofu og félagsmálastjóra 25. febrúar 2009 Föstudaginn 20. febrúar sl. efndi Barnaverndarstofa til starfsdags með félagsmálastjórum og yfirmönnum barnaverndarstarfs á vegum barnaverndarnefnda . Fundurinn var haldinn í fundarsal Barnaverndarstofu og tókst mjög vel . Alls mættu 35 félagsmálastjórar og starfsmenn barnaverndarnefnda víðsvegar af landinu . Farið var yfir nýtt skipulag Barnaverndarstofu , yfirlit yfir verkefni síðasta árs og verkefni framundan . Auk þess voru kynntar hugmyndir að breytingum í starfi Stuðla sem mun á árinu 2009 einkennast af sveigjanleika og aukinni eftirmeðferð . Fjallað var um fjölkerfameðferð ( MST ) en meðferðinni sinnir teymi skipað þremur sálfræðingum og einum félagsráðgjafa auk teymisstjóra sem er sálfræðingur . Frá því í nóvember 2008 hafa alls 18 fjölskyldur notið fjölkerfameðferðar og eftirspurn hefur verið stöðug . Stefnt er að því að fara af stað með annað teymi í lok ársins . Umræður sköpuðust um vinnslu barnaverndarmála og úrræði á vegum sveitarfélaga og ríkis . Einkum var rætt um meðferðarheimili á vegum Barnaverndarstofu og staðsetningu þeirra . Efnahagsþrengingar og áhrif þeirra á barnaverndarstarf voru í brennidepli og kynntu fulltrúar Akureyrar , Árborgar og Reykjavíkur stöðu mála og þær aðgerðir sem sveitarfélögin hafa farið af stað með til að standa vörð um velferð barna . Í lok dags voru kynntar niðurstöður rannsóknar á barnaverndartilkynningum er varða líkamlegt ofbeldi gagnvart börnum .